Уяві сабе, што ты апавядаеш пра сваё інтымнае жыццё мужыку, якога прыняла за псыхіятра, а ён аказваецца самым звычайным юрыстам. Да таго ж надзвычай прыгожым юрыстам. Уяві сабе, што цябе абвінавачваюць у краме ў крадзяжы кантрацэптыўнага гелю, а ты проста саромелася насіць яго ў кошыку, і, хаваючы яго ў кішэню, усё роўна збіралася заплаціць у касе… Сутыкнуцца машынамі з адным прыгажуном, каб з ім пазнаёміцца? Выступ з Цінай Цёрнэр ці дуэт каханага са Стынгам у песні адмыслова для цябе? Немагчыма? Усё гэта здараецца з бостанскаю юрысткаю Элі Макбіл, якая ня толькі ня можа знайсці свайго кахання, але і вымушаная на шляху да яго грызціся і з нявартымі мужыкамі, і з бацькамі, якія пасля доўгіх гадоў супольнага жыцця вырашаюць развесціся, і з каханнем свайго жыцця, якое працуе разам з ёй, і з цынічным босам Рычардам, і з сакратаркай Ілэйн, якая вынаходзіць станікі на твар і ўсюды суне свой нос, і з яшчэ больш стукнутымі кліентамі яе адвакацкае канторы.